Giganta akvalciono

Giganta akvalciono (Megaceryle maxima) aŭ simple giganta alciono estas birdo el familio Alcededoj kaj subfamilio Akvalcionoj, trovebla en plejparto de Subsahara Afriko krom la plej arida sudokcidenta parto. Ĝi estas la plej granda el ĉiuj akvalcionoj, kaj ĝenerale el ĉiuj alcionoj kun tiu ĉi specio povas konkuri nur kukabaraoj.

Estas du subspecioj: M. m. maxima, kiu troviĝas en malferma kamparo, kaj M. m. gigantea en pluvarbaro. La arbara raso estas pli malhela, malpli punktita supre, kaj pli striita sube ol maxima, sed la du formoj koincidas ĉe la arbarbordo.

Reproduktado okazas el aŭgusto ĝis januaro, la ino demetas 3-5 ovojn en riverborda tunelo.

La Giganta alciono estas 42–48 cm longa kaj 275-426 g peza la masklo kaj 255-398 g la ino, kun granda kresto kaj fine punktita je blanko en nigraj supraj partoj ĝis la vosto. La masklo havas ruĝbrunan brustan zonon kaj blankajn kolumojn kaj subajn partojn kun malhela flanka striado, kaj la ino havas blankopunktitan nigran brustozonon, sube blankan larĝan strion kaj sube ruĝbrunan ventron. Ambaŭ seksoj havas blankan gorĝon kaj fortikan nigran fortan kaj bazlarĝan bekon.

La voĉo estas laŭta gvak gvak gvak.

Tiu granda afrotropisa specio manĝas krabojn, fiŝojn kaj ranojn, predataj laŭ la tipa alcionmaniero de plonĝado ekde gvatejo. La nombro de tiuj birdoj ŝajne malpliiĝi, probable kiel konsekvenco de lauzado de pesticidoj.

Literaturo
  Ne Minacata


 Eksteraj ligiloj 

Franclingva loko

Kategorio:Alcededoj
Kategorio:Afrotropisa faŭno
Kategorio:Birdoj de Afriko
Kategorio:Birdoj de Orienta Afriko